**PRAVILNIK  
o časovnih normativih za posamezne storitve in sklope dimnikarskih storitev in podrobnejši vsebini cenika ter višini potnih stroškov**

1. člen

(1) Ta pravilnik določa časovne normative za posamezne storitve in sklope dimnikarskih storitev iz drugega odstavka in podrobnejšo vsebino cenika ter višino potnih stroškov.

(2) Časovni normativi so določeni glede na vrsto storitev, vrsto naprave, toplotno moč kurilne naprave, vrsto goriva in pogoje izvajanja, ki se razlikujejo v zahtevnosti izvedbe posamezne storitve v prilogi 1 in so izraženi v minutah na posamezno storitev ali sklop storitev dimnikarske službe.

2. člen

(1) Izvajalec dimnikarske službe zaračuna opravljene storitve dimnikarske službe uporabniku dimnikarskih storitev tako, da se zmnoži cena izvajanja dimnikarskih storitev na časovno enoto in število časovnih enot dela pri uporabniku dimnikarskih storitev, izražene v minutah.

(2) Zmnožek iz prejšnjega odstavka se imenuje znesek za izvedene dimnikarske storitve.

(3) Časovni normativ za posamezne storitve in sklope storitev dimnikarske službe iz priloge 1 vključuje pripravo na izvedbo storitve, storitev samo, administrativne stroške, stroške vpisa v evidence, stroške izdelave poročil ter strošek prevoza kadar je uporabnik od sedeža dimnikarske družbe oddaljen 25 km ali manj.

(4) Kadar je uporabnik oddaljen več kot 25 km od sedeža dimnikarske družbe se znesku iz drugega odstavka prištejejo potni stroški, ki niso vključeni v ceni storitve iz prvega stavka v višini, ki je določena v Uredbi o višini povračil stroškov v zvezi z delom in drugih dohodkov, ki se ne vštevajo v davčno osnovo in velja za prevoz na službenem potovanju (Uradni list RS 140/2006 z dne 29. 12. 2006 in dopolnitve v Uradnem listu 76/2008 z dne 25.7.2008) za vsak kilometer nad 25 km, oddaljenosti od sedeža dimnikarske družbe do uporabnika. Pri tem se upoštevna najkrajša cestna povezava po kategoriziranih cestah po katerih je dovoljen osebni prevoz z avtomobili.

(5) V primerih, ko časovni normativ za posamezne storitve in sklope storitev dimnikarske službe ni določen in je v prilogi 1 navedeno »po porabljenem času« se uporabniku lahko obračuna le dejanski čas izvajanja storitve pri uporabniku in morebiten strošek materiala, ki je bil potreben za izvedbo storitve. Strošek materiala mora biti na računu naveden z navedbo materiala in porabljeno količino materiala.

(6) Dimnikarska družba mora imeti cene materialov, ki jih uporablja pri opravljanju dimnikarskih storitev navedene na ceniku, ki je naveden v prilogi 2.

3. člen

(1) Izvajalec dimnikarskih storitev lahko v večstanovanjskih stavbah pregled in čiščenje skupnega dimnika ali skupnega zračnega kanala obračuna poraba časa le enkrat in ne za vsako stanovanjsko enoto posebej.

(2) V primeru, da se na prezračevalnih napravah in rezervnih dimnikih izvede mehansko čiščenje, je poraba časa letnega pregleda že vključena v porabo časa mehanskega čiščenja. To velja za večstanovanjske objekte, kjer je več kot 5 prezračevalnih tuljav ali 5 rezervnih dimovodnih naprav.

4. člen

(1) Izvajalec dimnikarske storitve mora uporabniku storitve predložiti cenik in obrazložiti način obračuna dimnikarskih storitev skladno z zakonom in podzakonskimi akti, ki urejajo storitve dimnikarske službe.

(2) Izvajalec dimnikarske službe mora uporabniku po opravljeni storitvi predložiti v podpis delovni nalog. Na delovnem nalogu morajo biti navedena:

- številka delovnega naloga z datumom,

- zapisani podatki o uporabniku in izvajalcu,

- podatki o vrsti in številu storitev in porabi časa po časovnem normativu iz priloge, ki so bile opravljene,

- ter datum in ura začetka in zaključka opravljanja storitve.

(3) Poleg podpisa izvajalca morata biti čitljivo zapisana ime in priimek izvajalca.

(4) Delovni nalog morata podpisati izvajalec in uporabnik storitev.

(5) Če uporabnik noče podpisati delovnega naloga, se to označi na delovnem nalogu.

(6) Delovni nalog je potrebno izpolniti tudi v primeru, če uporabnik ne omogoči opraviti storitve ali uporabnika na najavljeni dan ni doma, pri čemer se ta dejstva (datum, ura, razlog za neuspelo izvedbo storitve) zavedejo na delovni nalog. V tem primeru se delovni nalog pusti v hišnem predalčniku.

(7) Izvajalec storitve lahko uporabniku po opravljeni storitvi namesto delovnega naloga predloži račun, vendar le v primeru, da račun vsebuje vse elemente delovnega naloga.

(8) V primeru, da uporabnik izvajalcu dimnikarske službe ob najavljenem terminu po prihodu do uporabnika odkloni ali onemogoči izvajanje dimnikarskih storitev, je izvajalec dimnikarske službe upravičen do plačila nastalih stroškov v višini, ki je enaka obračunu 15-ih minut po ceni izvajanja dimnikarskih storitev, ki je za dimnikarske storitve določena v ceniku, brez davka na dodatno vrednost.

5. člen

(1) Dimnikarska družba mora imeti na svojih spletnih straneh in v poslovnih prostorih na vidnem mestu objavljen cenik v obliki, ki je določena v prilogi 2.

(2) Dimnikarska družba v predlogi cenika iz priloge 2 izpolni zadnja dva stolpca, ki določata ceno posamezne dimnikarske storitve na uro in plačilo dimnikarske storitve, kot je navedeno v drugem členu.

(3) Cena dimnikarskih storitev na časovno enoto mora biti enaka za vse dimnikarske storitve in za vse uporabnike dimnikarskih storitev.

6. člen

Z dnem uveljavitve tega sklepa preneha veljati Sklep o ceniku dimnikarskih storitev (Uradni list RS, št. 57/10).

7. člen

Ta pravilnik začne veljati naslednji dan po objavi v Uradnem listu Republike Slovenije.

Št.

Ljubljana,

EVA

**Ministrica za okolje in prostor**

Irena Majcen

MINISTRICA

Priloga1: Časovni normativi za posamezne storitve in sklope storitev dimnikarske službe

Priloga2: Oblika cenika